Hugh Laurie

James Hugh Calum Laurie (født 11. juni 1959 i Oxford i England), kjent som Hugh Laurie, er en britisk skuespiller, artist, komiker, forfatter, musiker og regissør. 

Laurie fikk berømmelse med A Bit of Fry and Laurie som han, sammen med Stephen Fry, opptrådte med fra 1987 til 1995. Fra 2004 til 2012 spilte han doktor Gregory House, hovedpersonen i TV-serien House, som han mottok to Golden Globe-priser og flere Emmy-nominasjoner for. Fra august 2010, var han den best betalte skuespilleren i en dramaserie på amerikansk TV.

Oppvekst og utdanning 
Laurie ble født som den yngste av fire barn. Han har en bror som er seks år eldre og to søstre. Hans far, Ran Laurie, var lege som også vant gull i roing under de olympiske lekene i 1948 i London.

Laurie ble tatt opp i den skotske presbyterianske kirken.

Han vokste opp i Oxford, og studerte ved Dragon School. Han begynte senere ved Eton, og deretter fortsatte han ved Selwyn College, University of Cambridge, hvor han studerte arkeologi og sosialantropologi. Mens han studerte ved Cambridge, ble han medlem av Hermes-klubben og  Hawks' Club. Han var også medlem av Footlights Club, hvor han ble utnevnt til president i 1981.

Idrett og teater i studietiden 
Som sin far, var Laurie aktiv roer både ved skolen og universitetet. Han vant den britiske nasjonale tittelen da han representerte Britain's Youth Team i 1977 under junior-VM i roing. I 1980 vant Laurie og hans ro-partner, J. S. Palmer, andreplass i ro-klubben Eton Vikings Silver Goblets. Laurie er medlem av Leander Club, en av de eldste ro-klubber i verden.

Han ble tvunget til å oppgi roingen etter et anfall av kjertelfeber. I stedet sluttet han seg til teaterklubben Cambridge Footlights, som har vært utgangspunktet for mange suksessfulle britiske komikere. Der møtte han Emma Thompson, som han hadde et romantisk forhold til, og de to er fortsatt gode venner.

Film og fjernsyn 
Lauries filmroller inkluderer Mr. Palmer i Sense and Sensibility (1995), der blant andre Emma Thompson var med; Jasper, en av de klossete kriminelle som var leid inn for å kidnappe valpene i Disney-filmen 101 dalmatinere – En sjarmør i pels (1996) og Sam Bell i komedien Maybe Baby (2000).

I 1998 hadde Laurie en kort gjesterolle i den populære TV-serien Venner for livet i episoden "The One with Ross's Wedding, Part Two".

Laurie hadde opprinnelig rollen som Perry White, redaktøren av «Daily Planet», i Singers film Superman Returns, men måtte trekke seg fra prosjektet på grunn av sitt engasjement i serien House. I 2009 returnerte Laurie som gjesteskuespiller i Family Guy i episoden "Business Guy", der han parodierte Gregory House, der han brukte en amerikansk aksent.

I 2010 var Laurie gjesteskuespiller i The Simpsons-episoden "Treehouse of Horror XXI" som karakteren Roger som planlegger et mord på et cruiseskip under Homer og Marges andre bryllupsreise.

Forfattervirksomhet 
I 1996 ble Lauries første roman publisert, The Gun Seller, en intrikat thriller fylt med humor. Med en gang den ble utgitt, ble den en bestselger. I et intervju i 1996 uttalte Laurie at han hadde skrevet et filmmanus basert på romanen,
men boken er ennå ikke filmatisert.

Hans andre roman, kalt The Paper Soldier, skulle publiseres i 2009, men er ennå ikke utkommet.

Musikalsk aktivitet 
Laurie spiller piano, gitar, trommer, munnspill og saksofon. Han har vist sine musikalske talenter i episoder av flere serier, særlig A Bit of Fry & Laurie, Jeeves og Wooster, House, og da han opptrådte på Saturday Night Live i oktober 2006. Han er vokalist og keyboardist for rockebandet «Band From TV», som driver med veldedighet i Los Angeles.

Familie 
Lauries mor, Patricia (født Laidlaw), døde av motonevronsykdommer i Oxfordshire da hun var 73 år gammel i 1989. Ifølge Laurie tok det henne to år å dø, og hun led av en vond lammelse, men hun ble tatt hånd om av Lauries far. 

Laurie giftet seg med teateradministrator Jo Green i juni 1989 i Camden, London. De bor i Nord-London sammen med sønnene Charles Archibald (født 1988), William Albert (født 1991) og datteren Rebecca Augusta (født 1993). Laurie har periodevis slitt med en alvorlig klinisk depresjon, og får regelmessig behandling fra en psykoterapeut.

Heder og utmerkelser 
Laurie ble nominert til en Emmy Award for sin rolle i TV-serien House i 2005. Selv om han ikke vant, ble han tildelt en Golden Globe i både 2006 og 2007 for sitt arbeid med serien, og han fikk en Screen Actors Guild-pris både i 2007 og 2009.

Ved nyttår 2018 ble han forfremmet til kommandør (CBE) av Order of the British Empire for sin innsats for dramatikken.

Referanser

Eksterne lenker 
 
 

Engelske skuespillere
Engelske komikere
Engelske musikere
Order of the British Empire (CBE)
Personer fra Oxford
Old Etonians